Olen EKNK Lasnamäe Vene koguduse vanempastor.
Meil on ees huvitav neljaosaline õpetussari.
Täna räägime sellest, kui tähtis on elus mitte alla anda.
Pühakiri julgustab meid selles ja annab meile huvitava võimaluse
leida need võtmed, mis avavad teatud uksed.
Et saaksime edasi liikuda, areneda ja õppida.
Meie elu ei ole selleks, et kogu aeg maiustada.
Meie elus tuleb ette ka raskusi.
Keegi ütles, et kui sul on kogu aeg suu komme täis,
lõppeb see pigem kaariesega.
Peame nägema, et elus on ka raskeid hetki,
millest me samuti läbi läheme.
Peame teadma, et me pole üksi. Me oleme koos Jumalaga.
Jumal ei hülga ega jäta oma rahvast kunagi maha.
Sulle võib tunduda, et oled üksi.
Oled võibolla raskes olukorras või sinu perekonnas on raske õnnetus,
oled kaotanud lähedase.
Võibolla on juhtunud midagi,
mis on juhtunud tuhandete inimestega.
Jumala Sõna annab meile julgustust,
võime õppida, saada üleloomulikku abi Jumalalt.
Vaatame täna, mida ütleb pühakiri igaühele meile julgustuseks,
kui ületame oma orge ja kõrbeid. Jumal ei jäta meid.
Tahan lugeda teile Matteuse 4 ptk'st järgneva lõigu,
kus räägitakse Jeesusest, keda juhiti Püha Vaimu läbi,
mitte ükskõik kuhu, vaid kõrbesse.
See võib olla veidi imelik,
et kas tõesti Jumal ise viib Jeesuse raskustesse,
kus on palju kiusatusi, kus on kitsad olud ja pole süüa-juua?
Milleks seda kõike vaja on?
Kas poleks parem olnud lihtsalt kuskil päevitada,
puhata ja nautida elu?
Loeme evangeeliumist huvitavat lugu
ja saagu see julgustuseks igaühele meist.
Matteuse 4: ”Siis viis Vaim Jeesuse kõrbesse kuradi kiusata.
Ja kui ta oli 40 päeva ja 40 ööd paastunud,
siis tuli talle viimaks nälg kätte.
Ja kiusaja tuli tema juurde ja ütles talle:
"Kui sa oled Jumala Poeg, siis ütle, et need kivid saaksid leibadeks!"
Aga Jeesus vastas:
"Kirjutatud on: inimene ei ela üksnes leivast,
vaid igast sõnast, mis lähtub Jumala suust."
Siis võttis kurat tema kaasa pühasse linna
ja pani seisma pühakoja harjale ning ütles talle:
"Kui sa oled Jumala Poeg, siis kukuta ennast alla,
sest kirjutatud on:
Sinu pärast käsib ta oma ingleid ja nemad kannavad sind kätel,
et sa oma jalga vastu kivi ei tõukaks."
Jeesus lausus talle: "Samuti on kirjutatud:
Sina ei tohi kiusata Issandat,oma Jumalat."
Taas võttis kurat tema kaasa ühe määratu suure mäe tippu
ja näitas talle kõiki maailma kuningriike ja nende hiilgust
ning ütles talle:
"Selle kõik ma annan sinule,
kui sa maha langed ja mind kummardad."
Siis ütles Jeesus talle: "Mine minema, saatan,
sest kirjutatud on:
"Kummarda Issandat, oma Jumalat ja teeni ainult teda!"
Siis jättis kurat Jeesuse rahule.
Ja vaata, inglid tulid tema juurde ja teenisid teda."
Selline huvitav lugu, mida saame lugeda
peaaegu Matteuse evangeeliumi alguses.
Võime konstanteerida ja lugeda, et Püha Vaim viib Jeesuse kõrbesse,
et läbida teatud eksam, et läbida teatud kiusatused.
Et läbida raskused.
Mis võiks meile meie raskustes jõudu anda, et läbiksime oma kõrbe?
Et läbiksime ja jääksime võitjateks.
Kui tihti tahaks raskuste surve all alla anda.
Väga paljud inimesed löövad endale käega.
Löövad käega neile asjaoludele, mis on saabunud nende ellu;
raskustele, mis tulevad ja murravad inimesi.
Keegi on öelnud sellise huvitava lause,
et tung alla anda on kõige suurem enne võitu.
Teiste sõnadega: kui võit on juba silmapiiril,
tuleb kõige suurem kiusatus alla anda ja kõik sinnapaika jätta.
Lüüa käega ja unustada.
"Mulle pole kedagi vaja."
"Mulle pole ennastki vaja. Annan alla!"
Sõna "allaandmine" kohta võiks öelda teisiti:
vastupanu lõpetamine, end täielikult võidetuks tunnistamine,
millegi ees tagasi astumine, kellegi või millegi ees alla andmine.
Me näeme, et Jeesus astus oma teenistusse,
mis anti Talle Jumala poolt pärast seda,
kui Ta oli Püha Vaimu poolt järele katsutud.
Ta läbis oma eksami ja Tal lubati teenistusse astuda.
Matteuse 11 loeme, et inglid tulid Tema juurde
ja teenisid Teda peale seda, kui Jeesus väljus sealt võitjana.
Kui see Jeesusel õnnestus, võib see ka sinul õnnestuda!
Seepärast tahan edastada täna peamise sõnumi Jumalalt:
Ära kunagi anna alla! Sa ei ole üksi!
Vaatame mõningaid võtmeküsimusi,
mis aitavad meil meie võitluses mitte alla anda.
Olgu see sinu lahing, sinu võitlus, sinu kõrb, sinu tühermaa,
sinu raskused, mida läbid ainult sina.
Tea, et sa ei ole üksi.
Esimene võti, mida tahan jagada, on Jumal. Sul on Jumal.
Kui sa oled lepitatud Jumalaga,
kui sa oled kutsunud Jeesuse oma päästjaks.
Jumal elab sinus, Ta on sinu elus,
Ta elab templis, mis pole kätega ehitatud.
Ta on sinus ja sina oled Temaga.
Sa oled Temaga lahutamatuks saanud.
Kuhu lähed sina, sinna läheb ka Jumal.
See, mida sina läbi elad, seda elab läbi ka Jumal.
Kui sa lähed läbi raskuste, läheb Tema koos sinuga.
Kui võidad, võidad koos Jumalaga.
Sina kutsusid Jeesuse,
Ta jagab sinuga täielikult kõike ja sina Temaga.
Pühakiri julgustab meid, öeldes, et sa ei ole üksi.
Võime lugeda sellest kirjas Heebrealastele13:5,
kus on kirjutatud:
"Teie meelelaad olgu rahaahnuseta, olge rahul sellega, mis teil on.
Sest Tema on öelnud: "Ma ei hülga sind ega jäta sind maha".
Sulle võib tunduda ja sa oled valmis uskuma valet,
et oled jäänud üksi.
Võibolla tõesti sa oled üksi kuskil toas või mingis olukorras.
Võibolla sa elad tänasel päeval üksi,
või on lähedased sind jätnud ja sa tunned üksildust.
Kuid, kui oled koos Jumalaga, on sul tugevaim tõotus,
mis sulle Jumala poolt antud:
"Ma ei hülga sind mitte kunagi ega jäta sind maha!"
Jumalat pole võimalik sinust eraldada või sinu elust minema ajada.
Sa võid loota selle peale, kes on loonud kogu maailma.
Sa võid jagada oma teekonda ja muret Temaga.
Ta ütleb, et Ta ei jäta sind ega hülga sind
ja Ta läheb koos sinuga. Tema aitab sul läbi minna.
Mis aitas Jeesusel katsumustest läbi minna?
Me näeme, et Ta ei andnud alla, sest Ta tundis Pühakirja.
Jeesus ise on Sõna, mis meile taevast saadetud.
Vaatame veel kord Matteuse 4 ptk'i.
Me näeme, et Jeesus, kes oli kõrbes, ei söönud ega joonud 40 päeva.
Selge see, et kui meie sinuga oleksime näljas 40 päeva,
tahaksime me süüa.
Sama oli Jeesusega.
Kirjutatud on, et Talle tuli viimaks nälg kätte.
Ta jõudis sellisesse punkti, kus oli kõige raskem.
Kõik oli teravdatud, küsimus oli juba elus ja surmas.
Midagi pidi juhtuma.
Venelastel on selline vanasõna: "Kus õhuke, sealt rebeneb."
Jeesusel oli ka selline peenike olukord -
40 päeva söömata-joomata, nälg käes.
Mitte siis, kui oled tugev ja ratsutad valgel hobusel,
vaid siis, kui oled omadega täiega lääpas maas,
tuleb saatan, et sind ahvatleda.
Saatan tuli ja hakkas rääkima, et kui Jeesus on Jumala Poeg,
las Ta siis muuta need kivid leibadeks.
Teiste sõnadega ütles ta Jeesusele, et Ta teeks endale ise leiba.
"Mis sa vaevled? Milleks seda kõike läbida?"
Jeesus vastas talle väga täpselt, mis on kirjutatud.
Me peame teadma, mis on kirjutatud.
Peame teadma, mida Pühakiri endas kätkeb.
See, kes tunneb Pühakirja, saab seda oma elus ka kasutada.
Õigel ajal, õigel momendil.
Õiges olukorras, õige sõna.
Jumalal on sinu jaoks lubadused.
Jeesus kasutab Pühakirja. Ta tsiteerib Vana Testamenti:
"Inimene ei ela üksnes leivast."
Leivast me elame, aga mitte ainult.
On midagi, millest inimene tõesti elab.
Ta tõstab mõõdupuu natuke kõrgemale.
Näitab, et on veel midagi, mis meile tõesti elu annab.
Mis see siis on? Mis võiks sind elustada?
Anda läbimurde ja tuua võidu su ellu, kallis sõber.
Pühakiri, Piibel, Jumala Sõna, Jumala tõotus.
Me näeme, kuidas Jeesus räägib, et inimene ei ela üksnes leivast,
vaid igast sõnast, mis lähtub Jumala suust.
Siin on vahe logose ja rhema vahel.
Vahe kirjapandu ja selle sõna vahel, mida Jumal kasutab,
et innustada ja elu anda.
Kui Jumala suust tuleb su jaoks sõna, mis puudutab olukorda, milles oled,
siis see on rhema.
Jeesus ütleb, et kui Jumala suust väljub sinu jaoks sõna,
siis see sõna saab abiks ja leivaks, mis tugevdab sind.
Mida teeb tavaline leib? Mida teeb toit?
See annab meile jõudu, energiat liikuda ja olemas olla,
saavutada, edasi minna ja mitte alla anda.
Samuti aitab Jumalalt tulnud sõna tegevuse lõpuni viia
ja mitte alla anda.
Jätkata Jumalale meelepäraseid tegusid,
jätkata õigeid tegusid, mis ülistavad Jumalat.
Näeme, et Jeesus pareeris väga osavalt esimese kiusatuse.
Ta ei andnud alla. Miks? Sest Ta tundis Jumala Sõna.
Kuid sellega kiusatused ei lõppenud.
Kurat viis Ta pühasse linna ja pani Ta pühakoja harjale.
Nagu mingi teleportatsioon.
Ühest kohast teise - lausa ime! Tunnustähed leidsid aset!
Kes ei tahaks olla keset imesid ja tunnustähti?
Eeldavasti nii sina kui mina tahaks.
Ka Jeesus oli keset seda.
Ta viidi ühest paigast teise.
Mitte ükskõik, kuhu,
vaid kõrbest pühasse linna, pühakoja harjale.
Pärast seda aga lausus saatan:
"Kui sa oled Jumala Poeg, kukuta end alla, sest kirjutatud on.."
Näeme, et saatan tsiteerib Psalmi 91.
Saatan tunneb pühakirja. Ta teab ja tsiteerib seda.
Äsja kasutas Jeesus pühakirja, et seista vastu saatana kiusatusele
ja too vastab samuti pühakirjaga.
Seal on kirjutatud:
"Et sa oma jalga ei tõukaks vastu kivi,
kätel nad kannavad sind."
"Sinuga ei juhtu midagi, sest kirjutatud on..."
Jeesus ei ole lihtsameelne, vaid vastab: "Samuti on kirjutatud."
Sõbrad, me peame teadma, mida samuti on kirjutatud!
Peame tundma Jumala Sõna ja seda nii hästi, et teada,
mida seal selle olukorra kohta veel kirjutatakse.
Sellele olukorrale kehtib kirjakoht:
"Sina ei tohi kiusata Issandat, oma Jumalat."
Sa ei saa öelda Jumalale, mida Ta tegema peab.
Võime Jumalale vaid alandlikult öelda:
"Mitte minu, vaid Sinu tahtmine sündigu."
Nii peaksime tõesti käituma.
Teine relv ehk võti, millest täna tahaksin rääkida,
on Jumala tõotused.
Jumala tõotused on lubadused. See, mida Jumal on meile lubanud.
Jumal ei ole inimene, Ta ei valeta.
Kui Jumal on sulle midagi lubanud, siis nii ka sünnib.
Selle sõna taga, mis antud, seisab Jumal ise.
Iga olukorra jaoks on lubadus ja seepärast peab neid teadma.
Selleks on meie käes Piibel, mida võime lugeda,
me võime kuulata jutlust ja minna ka kirikusse.
Võid olla jumalakojas,
kus räägitakse Jumala tõotustest ja Jumala lubadustest.
Jumal on valmis rääkima oma sõna su ellu.
Ta on valmis lubama oma rhema just sinna, kus sa oled.
Just selline on meie Jumal - imeline ja oivaline.
Jeesus ütleb: "Ära kiusa oma Jumalat!"
Kui on lubadus, mis puudutab sinu tervist.
Näiteks keegi on haige ja kannatab oma kõrbes.
On lubadus, et Jumal on meie tervendaja.
Ta on valmis tervendama.
Jeesus võttis Kolgata ristil kanda
kõik meie vaevad, haigused ja needused.
See on Jumala kingitus, Tema lubadus sulle.
Peaksid selle tänuga vastu võtma.
Jumal annab usu, et võiksime seda uskuda.
Toimub üleloomulik ime. See on Jumala lubadus.
Võibolla keegi seisab usus oma kõrbes ja ootab,
et tema pere ja lähedased saaksid päästetud.
See ei ole kerge.
Sinu süda põleb soovist,
et su lähedased ja sugulased võtaksid Kristuse vastu.
Et läheks täide lubadus:
"Kui saad päästetud sina, saab päästetud ka sinu perekond."
Mis meil üle jääb?
Me peame uskuma, vastu võtma ja nõustuma Jumala tõotusega.
"Aamen, aamen, saagu nii!
Issand, usun Sinu sõna.
Viin täide selle, mille paned mulle südamele."
Niisiis näeme, et võtmeks, mis aitab meil läbida kõrbe,
raskustes alla andmata, on Jumala tõotus.
Psalmid 119:105
"Su sõna on mu jalale lambiks ja valguseks mu jalgteel!"
Jumala Sõna valgustab teed, millel käid.
Päeval valgustiga ringi käia on natuke imelik.
Aga kui see toimub päeva pimedamal poolel,
kui meie taga on must - nii pime, et torka või silm peast,
siis kuidas leida teed, teha oma samme ja jätkata teed?
Sa vajad valgusallikat
ja selleks saab Jumala Sõna, Jumala tõotus.
Tema Sõna valgustab teed, mida mööda käid.
Sa näed täpselt, kuhu jalg asetada, kuidas teha järgmine samm.
Jumala sõna, Piibel ja Jumala tõotus valgustavad sinu teed.
Siis on sul kerge otsustada, kuidas toimida oma olukorras.
Jumal ise käib koos sinuga.
Samas Psalmid 119:114 ütleb:
"Sina oled mu kaitse ja kilp; Sinu sõna peale ma loodan."
Võime loota Jumala sõna peale.
Keegi loodab hobuste peale, keegi pangaarvete peale,
keegi oma jõule, sõpradele, valitsusele ja veel millelegi.
See oleks väga pikk nimekiri.
Kui aga käid koos Jumalaga ja sul on luba käia Temaga,
võid loota Jumala Sõna peale.
Pole midagi nii kõigutamatut, kui Jumala Sõna.
Elav Jumal räägib elavat sõna. Sa võid sellele loota.
Jumal andis lubaduse: "Sa lähed läbi!"
Kallis sõber, ära anna kunagi alla!
Mitte kunagi!
Ükskõik, millised on asjaolud sinu ümber
ja kuidas ka ei tahaks kõigele käega lüüa.
Ära anna alla ja jää ustavaks!
Jumal on sulle oma sõna andnud.
Sa võid loota ja seista sellel, sest see on hea tugi,
mille põhjal teha järgmine samm.
"Varavalges uurin Su sõna."
2 Peetruse 1:4 ütleb,
et meile on kingitud kallihinnalised tõotused.
Me näeme, kuidas apostel Peetrus räägib,
et meile on antud kallid ja suurimad tõotused,
et me nende läbi saaksime osa jumalikust loomust,
kui oleme põgenenud hukkumisest, mis on maailmas himude tõttu.
Apostel Peetrus nimetab neid tõotusi suurimateks ja kallimateks.
Need on tõesti väärtused.
Kui sa oled sellest aru saanud.
Kui tahad jätkata oma võidujooksu.
Kui näed, et see on see, mida vajad.
Sul on Jumala tõotused kõige kohta sinu elus.
Jumal on Sõna.
Jumal saatis oma Poja, kes on Sõna.
Ta rääkis otse oma suust kõrvadesse.
Ta tuli omade juurde, kuid Teda ei võetud vastu.
Kas sina oled valmis Jeesus Kristust vastu võtma,
kui oma isiklikku päästjat?
Just Tema on sulle vastuseks.
Tihti küsime endalt, kes võiks mind aidata?
Kellele võiksin loota? Mis teeks mind vankumatuks?
Tänases maailmas on kõik kokku kukkumas -
on kriisid ja mõõnad.
Sul on võimalus loota Jumala Sõnale.
Pole midagi, mis oleks püsivam.
Me näeme, kuidas Jeesus pääses kõrbest ja väljus võitjana.
Tal oli imeline teadmine, et Ta pole üksi.
Tema ja Isa olid üks. Ka Temal oli tõotus.
Kallid sõbrad, kordan veel üle need 2 võtit:
Jumal ei jäta sind ja sul on Jumala tõotused.
Jumal õnnistagu sind
ja viigu Jumal Püha Vaimu läbi lõpule oma kavatsused sinu elus.
Võid teha oma valiku ja väljuda oma elus kõrbest võitjana.
Ära anna kunagi alla! Jumalas on olemas kõik vajalik.
Jumal on meile meie elus kõige suurem abimees.
Pühakiri on see, millele oma tähelepanu juhtida.
Mis ka ei juhtuks, see on kui leib;
võimalus pääseda kiusatusest ja võimalus võidukaks eluks.
Sina saad õnnistatud ja su sugulased saavad õnnistatud,
sest sa tunned Jumalat ja Tema tõotusi ning jõudu.
Sa tead, mida Jumal on lubanud mitte ainult sulle,
vaid kõigile ümbritsetavatelegi.
Jaga siis oma võitu!
Ära anna kunagi alla! Jumal õnnistagu sind!
Tõlge: Airi Kaljukivi